Viitorul educației transnaționale, subiectul unei conferințe online organizate de British Council
Miercuri, 17 iunie 2020, British Council va organiza, începând cu ora 16:00, webinarul “What is the future of transnational education?”, al treilea eveniment din seria Going Global Live Events. Conferința se va desfășura online, pe platforma Microsoft Teams.
Webinarul va fi prezentat și moderat live de Kate Joyce, directoarea programelor de educație și știință ale British Council. Persoanele interesate de participarea la eveniment sunt rugate să se preînscrie aici.
Pe lângă moderatoare, în cadrul webinarului, vor mai lua cuvântul și vor susține prelegeri prof. Sir Steve Smith, vicecancelar și director executiv al University of Exeter, prof. John Brewer, CEO al The Northern Consortium (NCUK), prof. Jennifer Watling, pro-vicecancelar al Manchester Metropolitan University și dr. Vafa Kazdal, prorector Rețele Universitare (Academic Affairs) al ADA University.
Webinarul își propune să ofere o platformă de dialog între lideri universitari prin dezbaterea privind viitorul „educației transnaționale”, înțeleasă ca o consecință firească a raportului inegal între cererea și oferta existente la nivelul învățământului superior. Conferențiarii semnalează faptul că cererea depășește oferta la nivel global, astfel încât educația poate fi percepută ca un proces transnațional. 
Printre subiectele abordate în cadrul acestei dezbateri se regăsesc varietatea de programe și platforme prin care conținutul informativ-educativ este livrat studenților, existența programelor de învățare la distanță, parteneriatele și schimburile de experiență între profesori, campusurile de tip „off-shore”, dezvoltarea cursurilor universitare de tip MOOC (Massive Open Online Courses), accesibile unui număr cât mai mare de studenți etc. 
Specialiștii internaționali care iau parte la această conferință vor încerca să aproximeze care va fi impactul și răspândirea geografică a educației transnaționale, modul în care actuala criză sanitară va influența învățământul la distanță, schimbarea politicilor educaționale, problema acreditării și a recunoașterii programelor și a diplomelor universitare aferente educației transnaționale.
Evenimentul curent face parte din seria anuală de conferințe pentru educație Going Global organizată de British Council în perioada 1-29 iunie 2020. Intitulată „Global learners, global innovation”, ediția de anul acesta este dedicată învățământului superior și reunește experți internaționali din domeniul educației și participanți de la universități din întreaga lume.
Conferința se va desfășura sub forma unei serii de evenimente virtuale live. Participarea la seria de evenimente din cadrul conferinței Going Global din luna iunie este gratuită și se face pe baza unei înscrieri prealabile aici. Programul complet al evenimentelor este disponibil aici.

